ा के साथ शुद्धाक्ष द्वार पर उसका स्वागत किया। उसके सुदृढ़ वृषस्कन्धों को दृढ़ता से थामकर, उसके नील नेत्रों में गहराई तक
झाँककर, पूर्णतः परखने के पश्चात् श्रीजी ने उसको अपने दृढ़ आलिंगन में ले लिया । मैं और मेरी चारों बहनें तात वसुदेव तथा दोनों माताओं के समीप ही खड़ी थीं। इतने वर्षों बाद जब मेरा प्रथम पुत्र मुझे प्रणाम करने आया, तब मैं हड़बड़ा गयी । मुझे विश्वास ही नहीं हो रहा था कि वह मेरा ही पुत्र है! अग्रदूत भेजने की सावधानी वह न बरतता, श्रीजी उसे अपने हृदय से न लगाते, तो माता होकर भी अपने पुत्र को स्वीकार करने में मैं हिचकिचाती।
मैंने उसको दृढ़ आलिंगन में ले लिया। इतने वर्ष से रुके हुए अश्रु खुलकर बहने लगे। उसी समय श्रीजी के दूरदर्शी शब्द मेरे कानों में पड़े, "पहले तो माता होना कठिन है, और सु माता होना तो इतना कठिन है, जितना प्रेमयोग! रुक्मिणी, इसके आसुरी संस्कारों को मिटाने के दुष्कर कर्मयोग का दायित्व आज से ही तुम पर आया है। जैसे तुमने जाम्बवती को यादव कुलस्त्री बनाया, वैसे ही जाम्बवती की सहायता से तुम इसको यादव महारथी में परिवर्तित करवा लेना।"
हमारे प्रथम पुत्र का द्वारिका के राजपुरोहितों ने विधिवत् नामकरण किया। सबको साक्षी रखकर उसका नाम प्रद्युम्न रखा गया, जो हमने बहुत पहले तय किया था। नामकरण विधि के स्वादिष्ट भोजन से सन्तुष्ट यादव चतुरंगिणी सेना के साथ काम्पिल्यनगर की ओर निकले -
पांचाली के स्वयंवर के लिए ।
युवा, रूपसम्पन्न प्रद्युम्न के आगमन से पूर्वनियोजित यादवमण्डल में अब वृद्धि हो गयी । श्रीजी ने कुछ सोचकर उसे अपने साथ ले लिया था। उनका उद्देश्य था कि वह क्षत्रियों की स्वयंवर - प्रथा को प्रत्यक्ष देखे। परन्तु उससे द्वारिका के यादवों में और आसपास के नरेशों में किंवदन्ती फैल गयी कि द्वारिकाधीश अपने प्रथम पुत्र प्रद्युम्न के लिए ही काम्पिल्यनगर जा रहे हैं। किन्तु जाते समय उन्होंने मुझसे स्पष्ट कहा था कि, "स्वयंवर का आमन्त्रण द्वारिकाधीश के लिए है। हो सकता है इस स्वयंवर में पण पूरा करने के लिए मुझे ही उतरना पड़े। स्वयंवर का पण भी बड़ा विचित्र है । सम्पूर्ण धनुर्वेद की परीक्षा लेनेवाला "
यह सुनकर मैंने कहा, "पाँचवीं बहन के रूप में पांचालपुत्री का स्वागत करने के लिए मैं तैयार हूँ। परन्तु स्वयं श्रीजी के लिए भी धनुर्विद्या का यह पण कितना कठिन है?" श्रीजी के मुख से 'असम्भव' और 'कठिन' ये शब्द कभी नहीं निकलते थे। कई बार अनेक कठिन और दुष्कर कहे जानेवाले कार्यों को भी बड़ी सरलता से, कुशलता से श्रीजी को पूरा करते मैंने प्रत्यक्ष देखा है। मेरा कुतूहल जाग उठा।
श्रीजी ने पांचाली के स्वयंवर के लिए रखा गया पण इस प्रकार मेरी आँखों के आगे चित्रवत् खड़ा किया, मानो पांचाली का स्वयंवर - मण्डप सामने दिख रहा हो । मेरे निकट आकर अपनी विशिष्ट शैली में दाहिने हाथ की तर्जनी उठाकर गोलाकर घुमाते हुए वे बोले- "पांचालराज ने स्वयंवर - मण्डप के मध्य गण्डकी पाषाणों से एक प्रशस्त, सु